清寒
作者：張侃
朝代：宋

paragraphs: 臞叟久不出，短帽半離披。
天公有新事，剪雪玉參差。
仰瞻銀海眩，須臾肆寒威。
試呼緘口翁，時復一中之。
初如薝蔔飄，終似白練馳。
陰氣無所泄，乘風舞綏綏。
山明失紫翠，手板休拄頤。
磎流有層冰，艇子寸步移。
寒禽集深條，可憐翅翎垂。
擁爐回陽春，始覺溫四肢。
我生僅再見，老農重嗟咨。
錦里杜子美，姑溪周紫芝。
文章江漢流，初不事支辭。
遺編可推究，古豈異今時。
無此雪與寒，何翅五吟詩。
宜瑞不患寡，寫檄誅雲師。